OBH 1293/1998., 6724/1997., 6763/1997.
Az állampolgári jogok országgyűlési biztosának jelentése
Ügyintéző: dr. Izafé Éva

Az eljárás megindítása

Az őstermelői igazolványok kiadásával kapcsolatban érkezett panasz az országgyűlési biztoshoz, sérelmezve, hogy az agrárkamara 1000, illetve 2000 Ft regisztrációs díjat állapított meg az érdekelteknek.
Ugyanebben a témában a "Napi Magyarország" adott híradást a Heves Megyei Agrárkamara hasonló eljárásáról, melynek kapcsán az állampolgári jogok országgyűlési biztosa hivatalból indított vizsgálatot. 

A vizsgálat az Alkotmányban garantált panaszjog, valamint a jogállamiságból fakadó jogbiztonság követelményének érintettsége miatt indult.

A megállapított tényállás

Panaszosok (Községi önkormányzat alpolgármestere és a közjegyzője) előadták, hogy a kamarai tagnak nem minősülő őstermelőket regisztrációs díj fizetésre kötelezte a Csongrád Megyei Kamara, annak ellenére, hogy 1999. december 31-ig az őstermelőknek az  igazolvány kiadásáért díjat nem kell fizetni.
A témával kapcsolatban több újságcikk is megjelent, valamint az akkori Földművelésügyi Minisztérium is úgy foglalt állást, hogy a mezőgazdasági őstermelői igazolványok kiadásáért, az adatnyilvántartásért fizetni nem kell. A Pénzügyminisztérium által kiadott tájékoztatás is azt tartalmazza, hogy az igazolvány kiadásának a díja 1000 Ft, de ezt az összeget 1997-1999. években nem kell megfizetni.
Az eljárás során az érintett megyei agrárkamara, valamint a felügyeletet ellátó miniszter álláspontját kikérétem. 

A Heves Megyei Agrárkamara válaszában közölte, az őstermelői igazolványok kiállításáért nem kérnek díjazást. Évente 1000 Ft  díjat azonban megállapítanak különböző szolgáltatásokért. Arra is hivatkoztak szolgáltatási díjjal kapcsolatos eljárásukat sem a minisztérium, sem az országos kamara nem kifogásolta.

A Csongrád Megyei Agrárkamara arról tájékoztatott, hogy minden olyan esetben, amikor regisztrációs számot adnak ki, 2000 Ft-os bevételre jogosult a Kamara. Ettől eltér a tagdíj szabályozása, melynek paraméterei a nettó árbevételtől függnek. Kifejezetten csúsztatásnak minősítette azt az állítást, hogy az őstermelői igazolvány kiadásáért díjat kértek volna. Ez ténylegesen regisztrációs díj volt.

A minisztérium válaszában szintén utalt arra a szabályozásra, mely szerint az őstermelői igazolvány kiadása 1999. december 31-ig ingyenes. A térítés nélküli kiadás pénzügyi fedezetét a Magyar Agrárkamara számára a Pénzügyminisztérium biztosítja. A gazdajegyzői hálózat működtetésére vonatkozóan pedig a minisztérium kötött, illetőleg köt megállapodást a Magyar Agrárkamarával. A már megkötött megállapodás részletesen tartalmazza a támogatás összegét és mindazokat a szolgáltatásokat, amelyeket térítés nélkül kell a termelők részére nyújtani.

A minisztérium tájékoztatásul megküldte a kamarával kötött megállapodást, melynek 1. pontja rögzíti, hogy:
"A Kamara vállalja, hogy a gazdajegyzői hálózat a nem kamarai tagok részére is ellátja az alábbi - jogszabályban rögzített - feladatokat.
A Kamara gondoskodik arról, hogy a gazdajegyzők illetékességi területükön a mezőgazdasági termelők gázolaj fogyasztási adó visszatérítéséhez szükséges nyilatkozatait összegyűjtsék, szükséges dokumentumokat ellenőrizzék, az igénylő lapokat ellenjegyezzék. Az igényléseket a szükséges dokumentumokkal együtt, településenként csoportosítva, a földművelési hivatalhoz igazolásra eljuttassák.
A Kamara a gazdajegyző útján véleményezi a szaktanácsadáshoz kapcsolódó támogatási kérelmeket, pályázatokat, és részt vesz a pályázatokat elbíráló bizottságban.
A mezőgazdasági tevékenység folytatását elősegítő kamattámogatás és állami garanciavállalás keretében a megyei (fővárosi) agrárkamara gondoskodik arról, hogy a gazdajegyzők az igénybevételhez szükséges igénylőlapokon a termőhelyi adatokat összegyűjtsék, ellenőrizzék és ellenjegyezzék, és azt az FM hivatalok részére átadják.
Az egyes új építési beruházások megvalósításának, valamint épületek, építmények felújításának támogatása iránti pályázati rendszer elbírálásában, a bíráló bizottság munkájában, a pályázatok ellenőrzésében a megyei (fővárosi) agrárkamara az FM rendelete szerint résztvesz.
A Kamara gondoskodik arról, hogy a gazdajegyzői hálózat a várható termés előzetes felmérésének érdekében elvégezze a búza, rozs, őszi árpa, tavaszi árpa, zab, rizs, kukorica, burgonya, napraforgó, cukorrépa, dohány, vöröshagyma, paradicsom, fűszerpaprika, kajszibarack, alma és szőlő termésbecslését a magán- és egyéb gazdaságok területén. A termésbecslést végző mezőgazdasági szakember a rendelkezésére bocsátott nyomtatványon, az abban feltüntetett határidőre küldi meg a megyei földművelésügyi hivatalnak az általa megállapított termésbecslést, illetve az őszi és tavaszi állapotminősítést a búza, rozs és az őszi árpa esetében.
Az FM vállalja, hogy a jelentésre kötelezett gazdaságok termésbecslési és állapotminősítési adatait - a statisztikáról szóló 1993. évi XLVI. törvényben foglalt korlátozó rendelkezésekre is figyelemmel - küldi meg rendszeresen a Kamarának. 
A Kamara a gazdajegyzők útján gondoskodik arról, hogy a gazdajegyző a földhasználó kérelmére az elemi csapás tényét és a kár becsült mértékét a legrövidebb időn belül jelezze a területileg illetékes megyei (fővárosi) agrárkamarának igazolás kiadása céljából.
A Kamara gondoskodik arról, hogy a gazdajegyzők ellenőrizzék és ellenjegyezzék a mezőgazdasági termelőknek az elemi csapással összefüggő támogatás igénylésének hozamérték-kiesés számításait.
A földhasználó kérelmére igazolják az elemi csapás esetét, ezzel összefüggésben a megyei (fővárosi) kamara kijelöli a hozamérték-kiesést kárbecslő bizottságot, és megállapítja az összehasonlító árakat."

A felsorolt feladatokért a gazdajegyzők térítést nem kérhetnek. A Kamara így csak a gazdajegyzők alkalmazásával össze nem függő költségeket (nyomtatványok sokszorosítása) számolhatja fel. A feladatok ellátására a gazdajegyzők nem adhatnak térítéses szaktanácsadást.

A Heves Megyei Agrárkamarát érintő vizsgálat anyagai között 17 aláírással szerepel az a beadvány, amelyben a feldebrői gazdakör tagjai kérik a Kamarát, hogy az 1000 Ft visszafizetéséről intézkedjenek. A kérelmet Feldebrő község polgármestere, egyben a gazdakör elnöke juttatta el az országgyűlési biztoshoz. A visszafizetésről a Kamara válaszában nem tett említést, illetve álláspontjában továbbra is ragaszkodott annak jogosságához. Ennek jogszabályi megalapozottságára nem tett utalást. Az érintett panaszosoktól is információt kértem, így jutott tudomásomra, hogy volt olyan, aki az 1000.-Ft-ot visszakapta. 

Az ügy jogszabályi háttere

228/1996. (XII. 26.) Korm. rendelet a mezőgazdasági őstermelői igazolványról
10. § Az igazolvány kiállításáért a kiállítót 1000 forint díj illeti meg.
(2 § (4) Nem kell a 10. §-ban említett díjat leróni az 1997-1999. években kiadott igazolványok esetében.

1998. évi XLVIII. törvény a Magyar Köztársaság 1997. évi költségvetésének végrehajtásáról
 XXII Pénzügyminisztérium

 
 
 16

 
Őstermelői igazolványok kiadásával kapcsolatos kiadások                                          149 millió forint,

 149,0

1997. évi CXLVI. törvény a Magyar Köztársaság 1998. évi költségvetéséről
 XXII. Pénzügyminisztérium

 

 16

 
Őstermelői igazolványok kiadásá-val kapcsolatos kiadások
110 millió forint

1994. évi XVI. törvény a gazdasági kamarákról
29. § (1) A gazdasági kamarák eljárnak azokban a közigazgatási ügyekben, amelyek intézésére, illetve amelyekben való közreműködésre törvény vagy - az országos gazdasági kamarák egyetértésével - kormányrendelet számukra felhatalmazást ad.
(2) A gazdasági kamaráknak az (1) bekezdés szerinti eljárására, illetve közreműködésére az államigazgatási eljárás általános szabályait kell alkalmazni.
155/1998. (IX. 30.) Korm. rendelet a földművelésügyi és vidékfejlesztési miniszter feladatairól és hatásköréről
7. § A miniszter felügyeleti tevékenysége során a külön jogszabályok alapján
f) törvényi felhatalmazás alapján törvényességi felügyeletet gyakorol meghatározott köztestületek felett;

63/1994. (IV. 26.) Korm. rendeleta gazdasági kamarák felett törvényességi felügyeletet gyakorló miniszter kijelöléséről
A gazdasági kamarákról szóló 1994. évi XVI. törvény 57. §-ának (1) bekezdése alapján a Kormány a következőket rendeli el:
1. § .... az agrárkamarák felett a földművelésügyi miniszter gyakorol törvényességi felügyeletet.

Az érintett alkotmányos jog
1949. évi XX. törvény a Magyar Köztársaság Alkotmánya
57. § (5) A Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti. A jogorvoslati jogot - a jogviták ésszerű időn belüli elbírálásának érdekében, azzal arányosan - a jelen lévő országgyűlési képviselők kétharmadának szavazatával elfogadott törvény korlátozhatja.
64. § A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szervnek.

A vizsgálat megállapításai

A vizsgálat megállapította, hogy az érintett megyei agrárkamarák ún. regisztrációs díjat megállapító eljárásai ellentétesek a jogi szabályozással, valamint a minisztérium és az agrárkamara által kötött megállapodásban rögzített előírásokkal. A 228/1996. (XII. 26.) kormányrendelet 10. §-a szerint az őstermelői igazolvány kiadása 1999. december 31-ig ingyenes. A megállapodás pedig rendezi a nem kamarai tagok részére ellátandó számos feladatot, és azt is, hogy a kamarák részére nyújtandó támogatás feltétele e feladatok elvégzése.

Panaszosok tehát eredménytelenül jelezték aggályaikat a kamaráknak, azok továbbra is azt az álláspontot képviselték, hogy a regisztrációs díj, illetve a szolgáltatási díj megállapítása jogos volt. Egy esetben sem az igazolvány kiadásával járó díjnak minősítették a sérelmezett összegeket. A minisztérium ezzel ellentétes álláspontot képvisel. Az őstermelők részére biztosítandó szolgáltatásokra kapta a támogatást a Kamara. 

A sérelmezett és kifogásolt eljárás sértette az Alkotmányban rögzített panaszhoz való jog érvényesülését is. A panaszokat érdemben nem vizsgálták ki. A kamarák mereven ragaszkodtak álláspontjukhoz, annak ellenére, hogy a minisztérium álláspontját ismerték. A vizsgálat során megállapítottam, hogy a kamara feladatkörébe utalt ügyekben közhatalmi jogosítványokat gyakorol. A gazdasági kamarákról szóló törvény rendelkezései ezt a tevékenységet egyértelműen közigazgatási tevékenységnek minősítik. A 29. § pedig a közigazgatási ügyek intézése során kötelezővé teszi az államigazgatási eljárás általános szabályairól szóló 1957. évi IV. törvény  rendelkezéseinek betartását. 
Az Alkotmány 64. §-a által biztosított panaszjog nem  kizárólag a panasz benyújtásához való jogot jelenti. A panaszjogból az eljáró közigazgatási szervre kötelezettségek hárulnak. Az Alkotmányban biztosított panaszjog tényleges érvényesüléséhez elengedhetetlenül fontos, hogy az érintett szerv az eljárására vonatkozó jogszabályi előírásokat betartsa, az előírt határidőkön belül kivizsgálja a beadványt.
A Heves Megyei Kamara az 1000 Ft-ok visszatérítéséről részben intézkedett, ehhez azonban panaszosoknak Egerbe kellett megjelenniük. A visszatérítés nem volt teljeskörű, mert csak azok kaphatták vissza a befizetett összeget akik ennek érdekében személyesen eljártak, holott beadványukat, panaszukat írásban tették meg. A Csongrád Megyei Agrárkamara visszatérítésről nem intézkedett. Válaszában erről nem tett említést. 

A j á n l á s

Az 1993. évi LIX. törvény 21. § (1) bekezdése alapján az alábbi ajánlással élek.

1. Felkérem a Földművelésügyi és Vidékfejlesztési Minisztert, hogy törvényességi felügyeleti jogkörében eljárva vizsgálja felül a jelentésben érintett Csongrád és Heves Megyei Agrárkamara eljárását az östermelői igazolványok kiadásával kapcsolatban és gondoskodjon a jogszabálynak megfelelő visszatérítésekről.
Mellékelten megküldöm a Heves Megyei Agrárkamara részére 1988. március 4-én 17 aláírással eljuttatott kérelmet, melyben a beadványtevők az 1000 Ft  összeg visszafizetését kérik.

2. Felkérem a Földművelésügyi és Vidékfejlesztési Minisztert, hogy hívja fel a megyei agrárkamarák figyelmét az őstermelői igazolványokkal kapcsolatos előírások betartására, figyelemmel arra, hogy az érintettek 1999-ben is  mentesek a díjfizetés alól.

Kérem a  Földművelésügyi és Vidékfejlesztési Minisztert, hogy ajánlásommal kapcsolatos álláspontjáról, illetve intézkedéséről 30 napon belül értesíteni szíveskedjen.

Budapest, 1999. június 23.

Gönczöl Katalin